Document ID: 32010R0365

KOMISIJAS REGULA (ES) Nr. 365/2010
(2010. gada 28. aprīlis),
ar ko attiecībā uz Enterobacteriaceae pasterizētā pienā un citos pasterizētos šķidros piena produktos un Listeria monocytogenes pārtikas sālī groza Regulu (EK) Nr. 2073/2005 par pārtikas produktu mikrobioloģiskajiem kritērijiem
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2004. gada 29. aprīļa Regulu (EK) Nr. 852/2004 par pārtikas produktu higiēnu (1) un jo īpaši tās 4. panta 4. punktu,
tā kā:
(1)
Komisijas 2005. gada 15. novembra Regulā (EK) Nr. 2073/2005 par pārtikas produktu mikrobioloģiskajiem kritērijiem (2) ir izklāstīti mikrobioloģiskie kritēriji dažiem mikroorganismiem un īstenošanas noteikumi, kas jāievēro pārtikas nozares dalībniekiem, kuri īsteno Regulas (EK) Nr. 852/2004 4. pantā minētos vispārīgos un konkrētos higiēnas pasākumus.
(2)
Saskaņā ar Regulas (EK) Nr. 2073/2005 10. pantu mikrobioloģiskos kritērijus pārskata, ņemot vērā zinātnes, tehnoloģijas un metodoloģijas attīstību, jaunos patogēnos mikroorganismus pārtikas produktos un riska novērtējumos iegūto informāciju.
(3)
Regulas (EK) Nr. 2073/2005 I pielikuma 1. nodaļā paredzēti pārtikas nekaitīguma kritēriji attiecībā uz Listeria monocytogenes konkrētos lietošanai gatavos pārtikas produktos. Pielikuma 1.3. daļā paredzētas robežvērtības lietošanai gataviem pārtikas produktiem, kas nevar veicināt L. monocytogenes augšanu, izņemot tos, kas paredzēti zīdaiņiem un īpašiem medicīniskiem mērķiem. Pārtikas nozares dalībniekiem ir jāpierāda tādu produktu atbilstība kritērijiem, kas laisti tirgū to derīguma termiņā.
(4)
Saskaņā ar Eiropas Parlamenta un Padomes 2002. gada 28. janvāra Regulu (EK) Nr. 178/2002, ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu (3), pārtikas sāls ir lietošanai gatavs pārtikas produkts. Saskaņā ar zinātniskiem datiem L. monocytogenes klātbūtne un izdzīvošana sālī parastos apstākļos ir maz ticama. Tādējādi pārtikas sāls ir jāpievieno Regulas (EK) Nr. 2073/2005 I pielikuma 1. nodaļas 4. zemsvītras piezīmei, kurā noteikti lietošanai gatavi pārtikas produkti, kuriem netiek prasīts veikt regulārus testus attiecībā uz L. monocytogenes.
(5)
Saskaņā ar Regulu (EK) Nr. 2073/2005 Enterobacteriaceae pasterizētā pienā un citos pasterizētos šķidros piena produktos piemēro procesa higiēnas kritēriju, tostarp analītisko atsauces metodi un robežvērtības.
(6)
Noskaidrojās, ka analītisko atsauces metodi ISO 21528-1, kas ir paredzēta Enterobacteriaceae pasterizētā pienā un citos pasterizētos šķidros piena produktos, ir sarežģīti izmantot regulārām analīzēm pašu pārbaudēs, jo tā ir ļoti darbietilpīga un laikietilpīga. Ievērojot metodikas attīstību, analītiskā atsauces metode ISO 21528-1, kas ir paredzēta Enterobacteriaceae pasterizētā pienā un citos pasterizētos šķidros piena produktos, ir jāaizstāj ar ISO 21528-2, kas ir ātrāka un vieglāk veicama.
(7)
Analītiskās atsauces metodes ietekmē testu rezultātus. Tādējādi attiecīgi jāmaina robežvērtības kritērijs Enterobacteriaceae pasterizētā pienā un citos pasterizētos šķidros piena produktos. Minētā korekcija joprojām garantēs pietiekamu aizsardzības līmeni saistībā ar procesa higiēnu, jo iespējamās problēmas ražošanā izraisītu daudz ātrāku Enterobacteriaceae augšanu.
(8)
Ņemot vērā nesenās izmaiņas taksonomijā, nosaukums Enterobacter sakazakii Regulā (EK) Nr. 2073/2005 jāaizstāj ar Cronobacter spp. (Enterobacter sakazakii).
(9)
Daži noteikumi bija piemērojami līdz 2010. gada 1. janvārim, un pēc šā datuma piemēros šajā regulā jau paredzētos jaunos noteikumus. Lai atvieglotu minēto noteikumu lasāmību, ir lietderīgi dzēst vecos noteikumus.
(10)
Tāpēc attiecīgi jāgroza Regula (EK) Nr. 2073/2005.
(11)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu, un Eiropas Parlaments un Padome pret tiem nav iebildusi,
IR PIEŅĒMUSI ŠO REGULU.
1. pants
Regulas (EK) Nr. 2073/2005 I pielikumu groza šādi.
1)
Pielikuma 1. nodaļu groza šādi:
a)
1.5. rindu aizstāj ar šādu rindu:
“1.5.
Malta gaļa un gaļas pusfabrikāti no mājputnu gaļas, kas ir paredzēti lietošanai pēc termiskās apstrādes
Salmonella
5
0
Nav 25 g
EN/ISO 6579
Produkti, kas laisti tirgū to derīguma termiņā”
b)
1.9. rindu aizstāj ar šādu rindu:
“1.9.
Gaļas produkti, kas ir ražoti no mājputnu gaļas un paredzēti lietošanai pēc termiskās apstrādes
Salmonella
5
0
Nav 25 g
EN/ISO 6579
Produkti, kas laisti tirgū to derīguma termiņā”
c)
1.24. rindu aizstāj ar šādu rindu:
“1.24.
Sausie mātes piena aizstājēji un īpašiem medicīniskiem mērķiem paredzētie diētiskie pārtikas produkti, kas ir paredzēti zīdaiņiem līdz sešu mēnešu vecumam (14)
Cronobacter spp. (Enterobacter sakazakii)
30
0
Nav 10 g
ISO/TS 22964
Produkti, kas laisti tirgū to derīguma termiņā”
2)
Pielikuma 1. nodaļas 4. zemsvītras piezīmē pievieno šādu ievilkumu:
“-
pārtikas sāls.”
3)
Pielikuma 2. nodaļas 2.2. daļu groza šādi:
a)
2.2.1. rindu aizstāj ar šādu rindu:
“2.2.1.
Pasterizēts piens un citi pasterizēti šķidrie piena produkti (4)
Enterobacteriaceae
5
0
10 cfu/ml
ISO 21528-2
Ražošanas procesa beigas
Pārbauda termiskās apstrādes efektivitāti un to, kā tiek novērsta atkārtota piesārņošana, kā arī - kāda ir izejvielu kvalitāte”
b)
2. zemsvītras piezīmi aizstāj ar šādu zemsvītras piezīmi:
“(2)
2.2.1., 2.2.7., 2.2.9. un 2.2.10. punktā m = M.”
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2010. gada 28. aprīlī

Labels: 7
0
17